DA Den Europæiske Unions Tidende C 317/3

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 317/03)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR BESKYTTEDE OPRINDELSESBETEGNELSER OG BESKYTTEDE GEOGRAFISKE BETEGNELSER

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»HUILE D’OLIVE DE NIMES«

EU-nr.: FR-PDO-0105-01283 – 21.11.2014

BOB ( X ) BGB ( )

1. Ansøgende sammenslutning og legitim interesse

Syndicat des AOP Olive et Huile d’Olive de Nîmes Mas de l’Agriculture – 1120 Route de Saint Gilles 30 900 Nîmes FRANKRIG Tlf. +33 466045034 Fax +33 466045031 E-mail: olive.nimes@orange.fr

Le Syndicat des AOP Olive et Huile d’Olive de Nîmes er sammensat af olivenproducenter og forarbejdningsvirksomheder, der arbejder med »Huile d’olive de Nîmes«, og som har en legitim interesse i ændringsansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets navn — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: tilsyn

4. Type ændring(er)

— ☒ Ændring af varespecifikationen for en registreret BOB eller BGB, som ikke kan betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012. — ☐ Ændring af varespecifikationen for en registreret BOB eller BGB, for hvilken der ikke er offentliggjort et enhedsdokument (eller lignende), og som ikke kan betegnes som mindre i henhold til artikel 53, stk. 2, tredje afsnit, i forordning (EU) nr. 1151/2012.

5. Ændring(er)

Varebeskrivelse

Beskrivelsen præciseres for:

— på den ene side at supplere olivenoliernes organoleptiske karakteristika. I den varespecifikation, der blev indsendt som led i ansøgningen om registrering af den beskyttede oprindelsesbetegnelse, blev kun følgende karakteristika af »Huile d’olive de Nîmes« præciseret: »Olien har en aroma af artiskok og græs. Når man smager på den, bevæger denne aroma af græs sig i retning af hede og bær«. På baggrund af de kontroller, der er udført efter godkendelsen af denne betegnelse, er det muligt at præcisere, at den græsaroma, der opfattes via næsen, udgør »et vegetabilsk sanseindtryk (…) i form af dufte af frisk græs, nyslået hø, rå artiskok og tomatplante«, og at den frugtsmag, der fornemmes i munden, hovedsageligt kendetegnes ved »urter, hø, ananas, gul blomme og rå artiskok, eventuelt suppleret med en aroma af rød blomme og æble«

— på den anden side at medtage olivenoliens analytiske karakteristika i forbindelse med den første markedsførelse, nemlig et oliesyreindhold på højst 0,8 g pr. 100 g og et peroxidtal på højst 16 milliækvivalenter peroxylt oxygen pr. kg olivenolie.

I denne sammenhæng er der indført et bitterhedsniveau (mellem 1,5 og 4,5 ud af 10 i henhold til Det Internationale Olivenråds skala) og et syrlighedsniveau (mellem 1,5 og 4,5 ud af 10 i henhold til Det Internationale Olivenråds skala).

Disse ændringer foretages for bedre at kendetegne og identificere produktet.

Geografisk område

I varespecifikationen indføres de vilkår for identifikation af parcellerne, som blev fastsat i det oprindelige dekret om anerkendelse af den beskyttede oprindelsesbetegnelse.

Bevis for oprindelse

På baggrund af udviklingen inden for den nationale lovgivning konsolideres afsnittet om beviserne for produktets oprindelse i det geografiske område og omfatter nu bl.a. forpligtelser til indberetning og registrering, der skal sikre produktets sporbarhed og muliggøre tilsyn med produktionsforholdene.

Der indføres desuden tilføjelser til dette afsnit, og det suppleres af flere bestemmelser om registre og indberetningsdokumenter, som skal sikre sporbarheden og kontrollen med, at produkterne opfylder kravene i varespecifikationen.

Produktionsmetode

— Sorter: Ordlyden ændres for at fremhæve Picholine som den dominerende sort i overensstemmelse med produktets tilknytning til oprindelsesstedet, uden at den oprindeligt fastsatte relative andel af de forskellige sorter berøres heraf. Derfor opdeles sorterne Picholine, Négrette og Noirette i »hovedsorter« og »supplerende sorter«. Der anmodes desuden om en yderligere ændring, nemlig at fjerne den henvisning til den maksimale mængde oliven, som fås fra bestøvende sorter, der er godkendt til produktion af olie, og som oprindeligt blev fastsat til 5 % (hvilket er identisk med antallet af træer af disse arter i olivenlundene). Til produktionen af olivenolien er den mængde af oliven, som høstes fra de bestøvende sorter, generelt medtaget i den samlede mængde oliven, der bringes til kværnen til fremstilling af olie med den beskyttede oprindelsesbetegnelse, og er minimal.

— Beplantningstæthed: Bestemmelserne om, at beplantningstætheden som minimum skal være 24 m2 pr. træ (»dette areal opnås ved at gange de to afstande mellem rækkerne med afstanden mellem træerne«), indføres af hensyn til klarhed og kontrol med bestemmelsen. For de træer, der i 1956 blev udsat for frost, indføres en præcisering, hvori der tages højde for nye skud eller rodhugninger, som var konsekvens af frosten, og som førte til træer med flere stammer. I så fald kan afstanden mellem træerne være mindre end 4 meter.

— Størrelse: Bestemmelserne om fjernelse af afskårne grene udgår, da de afskårne grene alt efter de anvendte metoder kan knuses på stedet og derfor ikke fjernes fra parcellen.

— Kunstvanding: Skæringsdatoen for kunstvanding præciseres og fastsættes til den 30. september for at lette kontrollen.

— Vedligeholdelse af olivenlunde: Der gives nærmere oplysninger om vilkårene for vedligeholdelse af olivenlundene. Begrebet »behandling af agerjord« præciseres, idet der kan være tale om ukrudtsstikling eller pløjning. Med denne præcisering er det ligeledes muligt at tilpasse varespecifikationen med den for »Olive de Nîmes«.

— Udbytte: Ordlyden ændres, og bestemmelsen om vilkårene for overskridelse og nedsættelse af udbyttet udgår, da denne undtagelse er uhensigtsmæssig.

— Høst: Ordlyden vedrørende den alder, hvor træerne bliver produktionsdygtige, ændres. For at afklare bestemmelsen med henblik på kontrol skal træerne have været plantet på parcellen i fem år.

— Høstteknikkerne præciseres (»direkte høst fra træerne ved enten håndkraft eller mekaniske processer«), og de foreslåede bestemmelser forbliver de samme som de metoder, der blev fastlagt i den foregående varespecifikation. For at sikre de anvendte olivens sundhedsmæssige kvalitet præciseres den højeste procentvise andel af beskadigede oliven i forhold til de forskellige former for beskadigelser, der findes (højst 5 % oliven beskadiget af skadedyr, højst 10 % haglskadede oliven og ingen frostskadede eller mugne oliven). For at forenkle de administrative procedurer fastsættes startdatoen for høsten ikke længere ved præfekturets afgørelse, men af direktøren for det franske institut for oprindelsesbetegnelser (INAO), og muligheden for undtagelser udgår. Minimumsandelen af endnu ikke fuldt modne oliven nedsættes til 10 % af de oliven, der har skiftet farve fra stærk grøn til gul (i stedet for 25 %). Grunden til denne ændring er Picholine-sortens særlige egenskaber, idet disse oliven først bliver mørke på et meget sent tidspunkt og kan forblive grønne selv efter den fysiologiske modning. Opbevaringsperioden mellem høst og levering til kværnen tilpasses i forhold til den type beholder, der anvendes, og for at undgå enhver form for beskadigelse af olivenfrugterne forkortes den nuværende leveringsfrist på højst tre dage til 24 timer, hvis høsten fragtes i bokspaller.

— Forarbejdning: For at undgå enhver beskadigelse af olivenfrugterne indføres der i varespecifikationen en bestemmelse om, at olivenfrugterne højst må opbevares i kværnen i fire dage, samt bestemmelser om de betingelser, under hvilke olivenfrugterne må opbevares i kværnen, inden de presses. For bedre at kontrollere kvaliteten af olivenfrugterne forkortes den nuværende opbevaringsperiode mellem høst og presning fra otte til seks dage. Picholine-sortens andel i olien forhøjes fra 60 til 70 % af den mængde olivenmasse, der anvendes til fremstilling af olien, for at tage højde for det større udbytte fra Picholine-oliventræerne i forhold til de øvrige sorter i olien. De tilladte behandlinger præciseres (fjernelse af blade, knusning og æltning) for at undgå enhver form for fejlfortolkning af bestemmelserne i varespecifikationen.

Mærkning

Oplysningerne om mærkningen af de produkter, der bærer oprindelsesbetegnelsen, bringes i overensstemmelse med bestemmelserne i forordning (EU) nr. 1151/2012: der er tilføjet en forpligtelse til at påføre Den Europæiske Unions BOB-symbol og påskriften »appellation d’origine protégée« (beskyttet oprindelsesbetegnelse) eller »AOP« (BOB) i stedet for de nationale betegnelser.

Andet: tilsyn

I lyset af udviklingen i den nationale lovgivning præsenteres afsnittet »Krav i nationale bestemmelser« i form af en tabel med angivelse af de vigtigste punkter, der skal kontrolleres, deres referenceværdier og evalueringsmetode.

Tilsynsorganernes kontaktoplysninger er ajourført.

ENHEDSDOKUMENT

»HUILE D’OLIVE DE NIMES«

EU-nr.: FR-PDO-0105-01283 – 21.11.2014

BOB ( X ) BGB ( )

1. Betegnelse(r)

»Huile d’olive de Nîmes«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier, m.m.)

3.2. Beskrivelse af produktet med betegnelsen i punkt 1

»Huile d’olive de Nîmes« kendetegnes frem for alt ved den dominerende Picholine-sort i olien:

— opfattet via næsen er der tale om et vegetabilsk sanseindtryk, der skiller sig ud i form af dufte af frisk græs, nyslået hø, rå artiskok og tomatplante.

— i munden fornemmes en frugtsmag, der hovedsageligt kendetegnes ved urter, hø, ananas, gul blomme og rå artiskok, eventuelt suppleret med en aroma af rød blomme og æble.

Bitterheden ligger på mellem 1,5 og 4,5 ud af 10 i henhold til Det Internationale Olivenråds skala.

Syrligheden ligger på mellem 1,5 og 4,5 ud af 10 i henhold til Det Internationale Olivenråds skala.

Farven er grøn, eventuelt med gult skær.

Indholdet af frie fedtsyrer, som er udtrykt i den udvundne olies oliesyre, udgør højst 0,8 g pr. 100 g.

Peroxidtallet må i forbindelse med den første markedsførelse højst udgøre 16 milliækvivalenter peroxylt oxygen pr. kg olivenolie.

3.3. Foder (kun for produkter af animalsk oprindelse) og råvarer (kun for forarbejdede produkter)

Picholine-olivensorten udgør mindst 70 % af den forarbejdede mængde olivenmasse.

3.4. Specifikke etaper af produktionen, som skal finde sted i det afgrænsede geografiske område

De aktiviteter, der knytter sig til produktionen af råvaren og til forarbejdningen, skal foregå i det afgrænsede geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, den registrerede betegnelse henviser til

Foruden de obligatoriske oplysninger, som mærknings- og fødevarelovgivningen foreskriver, omfatter mærkningen af olien med den kontrollerede oprindelsesbetegnelse »Huile d'olive de Nîmes« følgende oplysninger:

— betegnelsen »Huile d'olive de Nîmes« og påskriften »appellation d’origine protégée« (beskyttet oprindelsesbetegnelse). Disse oplysninger skal samles inden for samme synsfelt og på samme etiket

— EU's BOB-symbol.

4. Præcis afgrænsning af det geografiske område

Det geografiske område for produktionen af »Huile d’olive de Nîmes« omfatter det område i Gard, hvor der dyrkes oliven, samt den østlige del af departementet Hérault, med undtagelse af Causses-området, Cevennerbjergene og Camargue-området.

De naturlige grænser er Rhône-floden mod øst og Camargue-området mod syd. Mod nord er grænsen klimatisk, idet den svarer til den naturlige grænse for dyrkningen af Picholine-sorten. Mod nordøst følger grænsen Gard-departementets grænser (der går igennem buskhederne – »les garrigues« — beliggende i en højde af mere end 300 meter). Mod vest går grænsen ud over Vidourle-dalen og følger en linje af træbevoksede bjergrygge langs Ganges, Pic St Loup og le Lez.

Produktionsområdet omfatter 223 kommuner, hvoraf 183 ligger i departementet Gard og 40 i departementet Hérault

Olivenfrugterne høstes og forarbejdes i det geografiske område, der omfatter nedenstående kantoner og kommuner.

Departementet Gard

Samtlige kommuner i kantonerne Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières og La Vistrenque.

Kommunerne i kantonerne Anduze (med undtagelse af kommunerne Générargues og Saint-Sébastien-d’Aigrefeuille), Remoulins (med undtagelse af kommunerne Pouzilhac og Valliguières), Rhôny-Vidourle (med undtagelse af kommunerne Aimargues og le Cailar), Sauve (med undtagelse af kommunen Fressac), Uzès (med undtagelse af kommunen La Capelle-et-Masmolène) og Vézénobres (med undtagelse af kommunen Brouzet-les-Alès).

Kommunerne Alès, Allègre-les-Fumades (delvist), Aubord, Beaucaire (delvist), Bellegarde (delvist), Belvezet, Bernis, Bouquet, Conqueyrac, Fons-sur-Lussan, Fontarèches, Générac, Goudargues (delvist), Jonquières-Saint-Vincent, La Bruguière, La Cadière-et-Cambo, Lussan, Méjannes-les-Alès, Mons, Rochefort-du-Gard, Saint-Christol-Les-Alès, Saint-Gilles (delvist), Saint-Hilaire-de-Brethmas, Saint-Hippolyte-du-Fort, Saint-Laurent-la-Vernède, Saint-Privat-des-Vieux, Saze, Vallérargues, Vauvert (delvist) og Verfeuil (delvist).

Departementet Hérault

Kommunerne i kantonerne Castries (med undtagelse af kommunen Jacou), Claret (med undtagelse af kommunen Ferrières-les-Verrerie) og Lunel (med undtagelse af kommunerne Marsillargues, Saint-Just og Saint-Nazaire-de-Pézan).

Kommunerne Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers og Saint-Vincent-de-Barbeyrargues.

Der er indgivet et kort med en klar afgrænsning af det geografiske område til kommunekontorerne i hver kommune. Disse kommuner kan også finde kortet på den kompetente nationale myndigheds websted, i overensstemmelse med Inspire-direktivet.

5. Tilknytning til det geografiske område

5.1. Det geografiske områdes egenart

Dyrkningsforholdene i de traditionelle olivenlunde er resultatet af et samspil mellem menneskets ekspertise, de tilgængelige sorter og det omkringliggende økosystem.

Oliventræerne i det geografiske område modtager generelt nedbørsmængder på mellem 700 og1 000 mm, hovedsageligt i form af heftige regnskyl i løbet af foråret og efteråret. Bortset fra visse olivenlunde langs Cevennerbjergene samt nyere olivenlunde i la Costière er oliventræerne plantet på overvejende kalkholdig jord med de dræningsforhold, der er nødvendige for at træerne kan overleve. Jordens dyrkningsværdi er dog ikke særlig høj, idet jordområder med høj dyrkningsværdi forbeholdes andre afgrøder med større udbytte.

Det geografiske område præges af hyppige og ofte voldsomme vinde, og vinteren kan være hård. Under disse forhold dominerer Picholine-sorten, der er relativ modstandsdygtig over for kulde, og med frugter, der ikke falder så let, selv når de er modne. Det bør derudover bemærkes, at oliventræerne, hvad enten det drejer sig om Picholine-sorten eller lokale sorter, holdes forholdsvis lave, for at de beskytte dem mod kraftige vindstød.

Olivenlundene ligger på fortrinsvis sydvendte skråninger og i områder uden alt for meget frost (ikke i lavtliggende områder eller på lukkede sletter, hvor tågen bliver hængende).

Og endelig fastsættes det, at oliventræerne ikke må dyrkes over en vis højdegrænse, navnlig Picholine-sorten, hvis frugter modner sent; det øger nemlig risikoen for frost og kan derfor skade olieproduktionen. Picholine-oliventræerne dyrkes derfor som regel kun i områder, som ligger under 350 meters højde, og der høstes tidligt.

På baggrund af deres ekspertise vælger olivendyrkerne de områder, der bedst egner sig til produktionen af en olie af høj kvalitet (eksponering og højde). Træerne holdes traditionelt lave, og olivenhøsten indledes tidligt, når olivenfrugterne lige akkurat er modne (mindst 10 % af de oliven, der er ved at skifte farve).

5.2. Produktets egenart

Olivenfrugterne leveres og forarbejdes hurtigt, og Picholine-sorten udgør mindst 70 % af olivenfrugterne, hvilket giver denne betegnelse sin egenart. »Huile d’olive de Nîmes« kendetegnes ved en forholdsvis udpræget bitter og syrlig smag med tydelige vegetabilske aromaer i næse såvel som i mund.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Olien produceres hovedsageligt af Picholine-sorten, der takket være sin hårdførhed har kunnet tilpasse sig jordbunds- og klimaforholdene. Denne sort er ret modstandsdygtig over for vinterkulde, og dens frugter står godt imod den kraftige blæst om efteråret.

Selv om den verdensomspændende udbredelse af Picholine skyldes de smagsmæssige egenskaber ved frugterne og træets botaniske egenskaber, er det vigtigt at huske på, at sorten stammer fra området, og at den er resultatet af en videreudvikling af sorten »Plant de Collias«, der har oprindelse i kommunen Collias i det geografiske område. Dette forklarer, hvorfor sorten er særlig godt tilpasset de forhold, der kendetegner det geografiske område, og udgør hovedbestanddelen i »Huile d’olive de Nîmes«.

Kombinationen af miljøforhold og anvendte metoder (navnlig de forarbejdede olivenfrugters modenhed og Picholine-sortens minimumsindhold i olien) gør »Huile d'olive de Nîmes« til et enestående og unikt produkt, der i høj grad værdsættes på markedet.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://info.agriculture.gouv.fr/gedei/site/bo-agri/document_administratif-bb09848f-1fb0-455e-955d-bc5985e35cc5/telechargement

(1) EUT L 343 af 14.12.2012, s. 1.